曉起聞明仲謁家叔嘗過門追已無及繼讀觀霧長句因次原韵
作者：劉子翬
朝代：宋

paragraphs: 公才凜若干將鑄，膽落詩流失輕倨。
弄毫邂逅即揮奇，造化玄機悉披露。
凌晨訪客忽飛筇，雙澗徐穿碧交互。
笑聲只在竹林東，夢破急追無復處。
是時秋霧正涵空，潤氣一解驕陽怒。
霏霏半掩景賢峰，翳翳全沒屯中樹。
初疑爭先摩玉壘，驚塵漠漠桑乾渡。
又如懷渴望梅林，細雨濛濛江左路。
煩公一吐胸中豪，與此氤氳角馳騖。
可憐南山玄豹姿，終以班班作身誤。
何如霧隠長暗然，豈用毛采誇夭嫮。
霑濡稻壟更潸珠，聯絡松崗尚橫素。
南箕忽哆遂雄吞，顧視怳若南柯寤。
向來昧昧六合間，日月山河但如故。
世緣所遇孰非虛，不具真眼那能覷。
醯雞甕裏有全癡，陷虎機中惟一悟。
我雖不獲從斯遊，兀坐深觀亦同趣。
况知陶令有名酒，未覺許詢無勝具。
便思追逐胡公墩，恐激長言又生怖。
願低筆力許我陪，韓孟才懸亦聯句。